32011D0069
L 028/40
SLUŽBENI LIST EUROPSKE UNIJE
31.01.2011.
ODLUKA VIJEĆA 2011/69/ZVSP
od 31. siječnja 2011.
o izmjeni Odluke Vijeća 2010/639/ZVSP o mjerama ograničavanja protiv određenih dužnosnika Bjelarusa
VIJEĆE EUROPSKE UNIJE,
uzimajući u obzir Ugovor o osnivanju Europske unije, a posebno njegov članak 29.,
budući da:
(1)
Vijeće je 25. listopada 2010. usvojilo Odluku 2010/639/ZVSP o mjerama ograničavanja protiv određenih dužnosnika Bjelarusa (1).
(2)
S obzirom na nepravilnosti na predsjedničkim izborima 19. prosinca 2010. i nasilne represivne mjere protiv političke oporbe, civilnog društva i predstavnika neovisnih medija u Bjelarusu, trebalo bi suspendirati ukidanje ograničenja putovanja za osobe navedene u članku 1. stavku 1. točkama (b) i (c) Odluke 2010/639/ZVSP.
(3)
Nadalje, trebalo bi uvesti mjere ograničavanja protiv osoba odgovornih za nepravilnosti na predsjedničkim izborima i nasilne mjere protiv oporbe.
(4)
Osim toga, trebalo bi ažurirati podatke o određenim osobama na popisima navedenima u prilozima I., II., III. i IV. Odluci 2010/639/ZVSP.
(5)
Vijeće će redovito pratiti stanje u Bjelarusu i ocjenjivati napredak koji su mogle postići vlasti Bjelarusa u području poštovanja demokratskih vrijednosti, ljudskih prava i temeljnih sloboda, uključujući slobodu izražavanja i medija, slobodu okupljanja i političkog udruživanja, i vladavinu prava.
(6)
S tim u skladu, trebalo bi izmijeniti Odluku 2010/639/ZVSP,
DONIJELO JE OVU ODLUKU:
Članak 1.
Odluka 2010/639/ZVSP mijenja se kako slijedi:
(1)
U članku 1. stavku 1. dodaje se sljedeća točka (d):
„(d)
za kršenja međunarodnih izbornih standarda na predsjedničkim izborima u Bjelarusu 19. prosinca 2010. i za represivne mjere protiv civilnog društva i demokratske oporbe, i onim osobama koje su s njima povezane, u skladu s Prilogom III.A.”.
(2)
Članak 2. zamjenjuje se sljedećim:
„Članak 2.
1. Zamrzavaju se sva financijska sredstva i ekonomski izvori koji pripadaju, u vlasništvu su, njima raspolažu ili ih nadziru osobe koje su odgovorne:
(a)
za kršenja međunarodnih izbornih standarda na predsjedničkim izborima u Bjelarusu 19. ožujka 2006. i za represivne mjere protiv civilnog društva i demokratske oporbe, kao i one fizičke ili pravne osobe, subjekti ili tijela koji su s njima povezani, u skladu s Prilogom IV.;
(b)
za kršenja međunarodnih izbornih standarda na predsjedničkim izborima u Bjelarusu 19. prosinca 2010. i za represivne mjere protiv civilnog društva i demokratske oporbe, kao i one fizičke ili pravne osobe, subjekti ili tijela koji su s njima povezani, u skladu s Prilogom III.A.;
2. Osobama navedenima u prilozima III.A ili IV. zabranjeno je neposredno ili posredno dati na raspolaganje ili u njihovu korist financijska sredstva ili gospodarske izvore.”
(3)
Članak 3. stavak 1. točka (a) zamjenjuje se sljedećim:
„(a)
neophodni za zadovoljenje osnovnih potreba osoba navedenih u prilozima III.A ili IV. i uzdržavanih članova njihovih obitelji, uključujući plaćanje prehrambenih namirnica, stanarina ili hipoteka, lijekova i liječenja, poreza, premija za osiguranje i javnih komunalnih troškova,”;
(4)
Članak 3. stavak 2. zamjenjuje se sljedećim:
„2. Članak 2. stavak 2. ne primjenjuje se na uvećanje zamrznutih računa zbog pripisa:
(a)
kamata ili drugih prihoda na tim računima; ili
(b)
dospjelih plaćanja na temelju ugovora, sporazuma ili obveza koji su sklopljeni ili nastali prije datuma od kojeg se na te račune primjenjuju odredbe Zajedničkoga stajališta 2006/276/ZVSP ili ove Odluke, i pod uvjetom da se na takve kamate,
druge prihode i plaćanja i dalje primjenjuje članak 2. stavak 1. točke (a) i (b) ove Odluke.”
(5)
Članak 4. stavak 1. zamjenjuje se sljedećim:
„1. Vijeće na prijedlog države članice ili visokog predstavnika Unije za vanjske poslove i sigurnosnu politiku usvaja izmjene popisa sadržanih u prilozima I., II., III., III.A, IV. i V. prema potrebi i ovisno o političkim razvojima u Bjelarusu.”
(6)
Briše se članak 7. stavak 3.
(7)
Prilozi I., II., III. i IV. Odluci 2010/639/ZVSP zamjenjuju se tekstom navedenim u prilozima I., II., III. i IV. ovoj Odluci.
(8)
Tekst Priloga V. ovoj Odluci dodaje se Odluci 2010/639/ZVSP kao Prilog III.A toj odluci.
Članak 2.
Ova Odluka stupa na snagu na dan usvajanja.
Sastavljeno u Bruxellesu 31. siječnja 2011.